**កិច្ចសំភាសន៏របស់អ៊ុំស្រីឈ្មោះ សុំា សុខុម**

ក៖ អ្នកសំភាសន៏ឈ្មោះ ហេង សុជីវី ខ៖ អ្នកដែលត្រូវសំភាសន៏ឈ្មោះ​ សុំា សុខុម

ក៖ ចាសជាដំបូងសូមជំរាបសួរអ៊ុំ!

ខ៖ ជំរាបសួរ!

ក៖ ចាសអឺ...អ៊ុំថ្ងៃនេះខ្ញុំមានឪកាសដែលបានមកសំភាសន៏អ៊ុំហើយធ្វើការស្ម័គ្រចិត្តនៅក្នុងគំរោងរបស់ខាងសាលា​ BYU នៅសហរដ្ឋអាមេរិច...

ខ​​៖ ចាស!

ក៖ ហើយអឺ...អ៊ុំអញ្ចឹងខ្ញុំមានឪកាសដែលបានមកធ្វើការសំភាសន៏អ៊ុំអញ្ចឹងតើអ៊ុំអនុញាណអោយខ្ញុំធ្វើការថតរូបរបស់អ៊ុំហើយនឹងថតសំលេងរបស់អ៊ុំយកទៅដាក់នៅក្នុងវេបសាយរបស់ខាងសាលាដែរឬទេអ៊ុំ?

ខ៖ មានអីថតទៅ!

ក៖ ចាស! អញ្ចឹងជាមុនដំបូងនៃសំភាសន៏ថ្ងៃនឹងគឺជាថ្ងៃទី៣១ខែ៧ឆ្នាំ២០១៨!

ខ៖ ចាស!

ក៖ ហើយខ្ញុំឈ្មោះហេង សុជីវីគឺជាអ្នកសំភាសន៏ ហើយខ្ញុំសូមសួរឈ្មោះរបស់អ៊ុំជាការសំភាសន៏មុនដំបូងតើអ៊ុំមានឈ្មោះអីដែរអ៊ុំ?

ខ៖ សុំា សុខុម!

ក៖ ចាស! អ៊ុំហើយទៅឈ្មោះមួយនឹងត្រូវនឹងអត្តសញ្ញាណប័ណ្ណដែរឬអត់ទាំងនាមត្រកូលអីណាស់?

ខ៖ ត្រូវតើ!

ក៖​ ចាស! ហើយឈ្មោះមានហៅក្រៅដែរឬទេឈ្មោះរបស់អ៊ុំ?

ខ៖ អ៊ឹម! ខាងក្រៅបើនៅក្នុងវត្តនេះគេហៅតែម៉ែអារាជៗ!

ក៖ ចាស! ហើយឈ្មោះនឹងមានអត្ថន័យយ៉ាងណាដែរចំពោះអ៊ុំ?

ខ៖ មានស្អីធម្មតា!

ក៖ ធម្មតាហ៏?

ខ៖​ ចាស!

ក៖ អ៊ុំឪពុកម្ដាយរបស់អ៊ុំអត់បានប្រាប់ថាហេតុអីបានជាគាត់ដាក់ឈ្មោះនឹងអោយទេហ៏អ៊ុំ?

ខ៖ ចាស!​ គេ...គាត់ស្រលាញ់ឈ្មោះនឹងទៅក៏មិនដឹង!

ក៖ ដូចថាពិរោះហើយល្អអីអញ្ចឹងក៏គាត់ដាក់អោយទៅ!

ខ៖ ពិរោះមិនពិរោះល្អមិនល្អក៏គាត់ចេះតែដាក់អោយយើងទៅ!

ក៖ (សើច)! ហើយអ៊ុំអាយុប៉ុន្មានហើយឆ្នាំនឹង?

ខ៖ អាយុ៤៦ឆ្នាំហើយ!

ក៖ ចាស! អ៊ុំអឺ...កើតនៅក្នុងឆ្នាំណាដែរ?

ខ៖ កើតឆ្នាំ៧២!

ក៖ ១៩៧២?

ខ៖ ចាស!

ក៖ នៅថ្ងៃខែឆ្នាំណាដែរអ៊ុំ?

ខ៖ អត់ចាំ!

ក៖ អូ...

ខ៖ នៅ...នៅប័ណ្ណគ្រួសារ...នៅអត្តសញ្ញាណប័ណ្ណ!

ក៖ ចាស!

ខ៖ អត្តសញ្ញាណប័ណ្ណនឹងអត់យកមកទៅទៀត!

ក៖​ ចាស!

ខ៖ នៅ​ឯស្រុកឯណោះ!

ក៖ អត់អីទេអ៊ុំ! ហើយអឺ...ចំពោះឆ្នាំចន្ទគតិវិញអ៊ុំចាំដែរទេ?

ខ៖ កើតថ្ងៃចន្ទ!

ក៖ ចាស! ចន្ទគតិណាស់អ៊ុំរបៀបដូចថាអឺ...ដូចជាឆ្នាំខ្មែរយើងណាស់អ៊ុំថ្ងៃខែឆ្នាំខ្មែរប៉ុន្មានរោច ខែអីគេខែពិសាខ បុស្ស មាឃ ផល្គុន ចេត្រអី...

ខ៖​ មិនដឹងថាថ្ងៃប៉ុន្មានទេ មិនចាំទេ!

ក៖ ចាស! ហើយចុះឆ្នាំសត្វវិញអ៊ុំ?

ខ៖ ឆ្នាំជូត!

ក៖ ឆ្នាំជូត! ហើយអ៊ុំមានស្រុកកំណើតនៅឯណាដែរ?

ខ៖ នៅកំពង់ធំ!

ក៖ នៅក្នុងភូមិឃុំអីគេដែរអ៊ុំ?

ខ៖ ភូមិសាន់គរ ឃុំសាន់គរ ស្រុកកំពង់ស្វាយ ខេត្តកំពង់ធំ!

ក៖ ចាស! ចុះសមាជិកក្រុមគ្រួសារវិញអ៊ុំមានបងប្អូនប៉ុន្មាននាក់?

ខ៖ បងប្អូនប្រាំបួននាក់ ខ្ញុំបងគេបង្អស់!

ក៖ ចាស! គាត់មានឈ្មោះអីគេខ្លះទៅអ៊ុំ?

ខ៖ សុំា សុខុម មួយ សុំា ភាព មួយអឺ...សុំា ទូចមួយ សុំា ខេងមួយ សុំា គន់...សុំា គន់ សុំា ញាញ់ សុំា ភាព ហើយ សុំា ម៉ៅ សុំា សឿន សុំា ពៅ!

ក៖ ចាសអ៊ុំ! ប៉ុន្មាននាក់ដែរបងប្អូនរបស់អ៊ុំ?

ខ៖ បងប្អូនប្រាំបួននាក់!

ក៖ ស្រីប៉ុន្មានប្រុសប៉ុន្មានដែរអ៊ុំ?

ខ៖ ប្រុសបី ស្រីប្រាំមួយ!

ក៖ អូ....ចាសអ៊ុំ! ហើយអ៊ុំដូចជាកាលពីនៅក្មេងៗនឹងអ៊ុំដូចជាបានចងចាំរឿងអីគេខ្លះជាមួយនឹងបងប្អូនរបស់អ៊ុំ?

ខ៖ អូយ! ចាំតើតែការពីក្មេងៗចិញ្ចឹមប្អូនៗប្រាំបីនាក់!

ក៖ ចាសអ៊ុំ!

ខ​៖ នឹងឯងចាំបងប្អូនប្រាំបីនាក់! ចាំរកស៊ីចិញ្ចឹមបងប្អូនឪពុកម្ដាយរបស់ខ្ញុំគាត់អត់ដែរ!

ក៖ អ៊ឹម!

ខ៖ ឪពុកម្ដាយរបស់ខ្ញុំក្រខ្ញុំដើរដក់សំណាបចិញ្ចឹមប្អូនៗដកសំណាបដើរស្ទូងមានលុយមកទិញអង្ករអោយប្អូនហូបអីអោយប្អូនហូប ហើយឪពុកខ្ញុំម៉ែរបស់ខ្ញុំគាត់កាលនោះគាត់នៅផឹកនៅអីណាស់!

ក៖ ចាស!

ខ៖ រៀងវេទនាដែរ!

ក៖ អ៊ឹម!

ខ៖ បានលុយមកទិញអង្ករអោយប្អូនដាំបាយអោយប្អូនហូបទៅ បងប្អូនប្រាំបួននាក់តែយើងធំតែយើងមួយយើងបងគេបង្អស់ហើយយកលុយនឹងមកដកមកយកលុយនឹងមកចិញ្ចឹមប្អូនៗខ្ញុំវេទនាដែរណាស់អត់ផ្ទះអត់សំប្បែងអត់ដីអត់អីណាស់អូន!

ក៖ ចាស!

ខ៖ គ្មានអីទេ!

ក៖ អ៊ឹម...អ៊ុំជីវិតណាស់ តែសរសើរអ៊ុំហើយដែលខំប្រឹងតស៊ូរហូតមក!

ក៖ ចាសខ្ញុំខំប្រឹងតស៊ូចិញ្ចឹមប្អូនៗទាំងប្រាំបួននាក់ទាល់តែរស់ទៅដល់នេះទៅបងប្អូនប្រាំបួននឹងឯងគេចេះ...ចេះអក្សរប្រុសៗស្រីៗមីពៅគេចេះរៀនថ្នាក់ទីប្រាំបួន ទីដប់ហើយបងៗគ្មានអ្នកណាបានរៀងប៉ុន្មានទេរៀនបានត្រឹមថ្នាក់ទីពីរ ទីមួយ ទីបីអីនឹងឈប់អស់ហើយ!

ក៖ ចាសអ៊ុំ!

ខ៖ តែអ្នកចេះអក្សរ បានប្រាំនាក់ដែរហើយអត់ចេះនឹងបួននាក់!

ក៖ ចាសអញ្ចឹងពួកគាត់ទាំងអស់គ្នាហើយអ៊ុំបានរៀនដែរឬទេអ៊ុំកាលនឹងនោះ?

ខ៖ មិនបានរៀនបើមកពីរៀនចេញពីរៀនបុកស្រុវចិញ្ចឹមប្អូន មួយសារនឹង...

ក៖ អ៊ុំបានរៀនត្រឹមថ្នាក់ទីប៉ុន្មានដែរកាលនឹង?

ខ៖ កាលនោះរៀនត្រឹមថ្នាក់ទីបីយើងតែរៀនមិនកើត រៀនមិនចេះម៉ង!

ក៖ រៀននៅសាលាណាដែរ?

ខ៖ សាលាសាន់គរនឹងឯងតើ នៅឯស្រុកនឹង​ឯងតើ!

ក៖ ផ្សារដើមគរ ផ្សារ...សាលា?

ខ៖ អត់ទេ សាន់គរ ភូមិសាន់គរយើងនឹង!

ក៖ ភូមិសាន់គរ តែឈ្មោះរបស់សាលាអ៊ុំរៀននឹងឈ្មោះសាលាអីដែរ?

ខ៖ សាលាគេហៅសាលាសាន់គរយើងនឹង!

ក៖ អូ...សាលាបឋមអ៊ុំហ៏កាលនឹង?

ខ៖​ ចាស! សាលាបឋមយើងសាន់គរនឹង!

ក៖ ចាសអ៊ុំ! អញ្ចឹងអ៊ុំកាលនឹងអ៊ុំមានមិត្តភក្ដិស្និទ្ធស្នាលដែរឬទេកាលពីសម័យនឹង?

ខ៖ អូ...មិនដែលមានមិត្តភក្ដិណាទេមីអូនអើយ!

ក៖ ចាស!

ខ៖ ចេញតែពីរៀនមកបុកស្រូវចិញ្ចឹមប្អូន!

ក៖ អ៊ឹម...

ខ៖ ចិញ្ចឹមដាំបាយអោយប្អូនហូបរួច ហ៏គេថាហ៏ដកសំណាបដកភ្លូនមួយភ្លូនប៉ុន្មានមួយភ្លូនពីរពាន់អីទៅដកនាំគ្នាបងប្អូននឹងទៅដកអញ្ចឹងទៅ!

ក៖ ចាស! តើអ៊ុំមានចងចាំរឿងអីគេដូចជាអ៊ុំធ្លាប់លេងជាមួយនឹងបងប្អូនរបស់អ៊ុំអីណាស់កាលពីនៅក្មេងៗណាស់? អត់ដែលលេងធ្វើការរហូតហ៏អ៊ុំ?

ខ៖ អត់ដែលបានលេង មិនដឹងថាលេងអីមានតែប្អូនវាលេងបាយឡុកបាយឡ!

ក៖ (សើច) !

ខ៖ មិនដែលបានលេងអីបើមកធ្វើការតែរហូត!

ក៖ ចាស!

ខ៖ ចិញ្ចឹមប្អូន!

ក៖ អ៊ឹម...អញ្ចឹងឥលូវនឹងបងប្អូនរបស់អ៊ុំពួកគាត់ឥលូវនឹងនៅឯណាហើយគាត់ធ្វើអីគេដែរគេខ្លះហើយ?

ខ៖ ឥលូវនឹងគេធ្វើការរោងចក្រ គេធ្វើអីគេទៅថៃទៅអី ទៅ!

ក៖ អ៊ឹម...

ខ៖ គេ...គេបានប្ដីបានប្រពន្ធអស់ហើយ​គេ ធូរធារខ្លះហើយណាស់អូនអត់តែបងទេបងគ្មានទេគ្មានស្អីទេ!

ក៖ អ៊ឹម...

ខ៖ កូនតូច កូនតូចយើងទៅធ្វើស្អីបានប្ដីបានប្រពន្ធទៅគេគ្រាន់បើមានមួយធូរមួយធារគេគ្រាន់បានហូបចុកណាស់!

ក៖ ចាស!

ខ៖ យើងបង​ឯណេះអត់!

ក៖ ហើយចុះឪពុកម្ដាយរបស់អ៊ុំវិញគាត់មានឈ្មោះអីដែរអ៊ុំ?

ខ៖ ម្ដាយរបស់ខ្ញុំ ធន គន់ ធន ឪពុករបស់ខ្ញុំឈ្មោះ​ សាធ...សាធ សាន់!

ក៖ ចាស! ចុះគាត់ឥលូវនឹងគាត់អាយុប៉ុន្មានហើយគាត់ស្លាប់បាត់ហើយឬក៏?

ខ៖ ម្ដាយរបស់ខ្ញុំអាយុ៦៣​ស្លាប់ ឪពុករបស់ខ្ញុំនៅទេ នៅតែឪពុកសព្វថ្ងៃចិញ្ចឹមតែឪពុក!

ក៖ ឥលូវគាត់អាយុប៉ុន្មានឪពុករបស់អ៊ុំ?

ខ៖ ឪពុករបស់៦៧ឆ្នាំជាង!

ក៖ ហ្អាក់?? អញ្ចឹងមានន័យថាម្ដាយរបស់អ៊ុំបងហ៏?

ខ៖ ម្ដាយបងឯណា! ឪពុករ​បស់ខ្ញុំបងម្ដាយរបស់ខ្ញុំដល់នេះទៅ...

ក៖ ប៉ុន្ដែ...ប៉ុន្ដែដូចជាអ៊ុំមិញថាម្ដាយរបស់អ៊ុំស្លាប់នៅ៦០ហែសអ៊ុំ?

ខ៖ អត់ទេស្លាប់អាយុគាត់ ៦៣!

ក៖ ចាស! ហើយឥលូវឪពុករបស់អ៊ុំគាត់អាយុប៉ុន្មានហើយ?

ខ៖ ឪពុករបស់ខ្ញុំគាត់យាយុ៦៧ គាត់...គាត់កើតមហារីកម្ដាយររបស់ខ្ញុំនឹងគាត់កើតមហារីក!

ក៖ អញ្ចឹងគាត់ទើបតែស្លាប់ដែរអ៊ុំ?

ខ៖ គាត់ទើបតែនឹងស្លាប់មើលបីឆ្នាំ បួនឆ្នាំនឹងឆ្នាំនេះហើយ!

ក៖ ចាសអ៊ុំ! អ៊ឹម...ហើយអ៊ុំមានដឹងអឺ...ឪពុកម្ដាយរបស់អ៊ុំកើតនៅក្នុងថ្ងៃខែឆ្នាំណាដែរឬទេអ៊ុំ?

ខ៖ អ៊ុំដឹងផង!

ក៖ ចុះអ៊ុំ...

ខ៖ ដឹងតែអាយុគាត់!

ក៖ ចាសហើយចុះទីកន្លែងកំណើតរបស់គាត់វិញ?

ខ៖ ទីកំណើតកើតរបស់គាត់នៅឯណោះ ភូមិបល្ល័ងនឹងបណ្ដោយ!

ក៖ ទាំងពីរនាក់លោកយាយលោកតា?

ខ៖ ទាំងពីរនាក់នឹងបណ្ដោយ!

ក៖ ចាស! អ៊ុំហើយអញ្ចឹងអ៊ុំអឺ...ដឹងរឿងអីគេខ្លះអំពីឪពុកម្ដាយរបស់អ៊ុំ?

ខ៖ ដឹងតែកាលពីតូចៗមកដឹងតែថាគាត់ចិញ្ចឹមយើងហើយដឹងតែថាគាត់រកស៊ីដាំ គាត់លក់នំបញ្ចុកលក់អីទៅ រែកនំបញ្ចុករែកអីទៅលក់ទៅចិញ្ចឹមយើងហើយគាត់ធ្វើស្រែធ្វើអីទៅហើយគាត់ដូចថាអ្នកស្រែវាគ្មានធ្វើអីហូសពីរកត្រីរកអីទេ រកត្រីទៅអីទៅចិញ្ចឹមណាស់!

ក៖ ចាស!

ខ៖ មើលទៅកូនឈឺកូនអីទៅគាត់មើលដោយខ្លូនណាស់ដែរណាស់!

ក៖ ចាស!

ខ៖ គាត់ថែទាំគាត់យើងទម្រាំនឹងយើងធំៗមក!

ក៖ ចាស!

ខ៖ ដល់តែធំៗទៅគាត់បណ្ដោយទៅកូនរកខ្លួន​ឯងអីខ្លះទៅ!

ក៖ ចាស!

ខ៖ យើងចំនាស់ៗនេះទៅហើយ!

ក៖ អញ្ចឹងគាត់ទាំងពីនាក់ជាមនុស្សបែបណាដែរអ៊ុំ?

ខ៖ គាត់គ្រាន់បើតើ គាត់ចេះចិញ្ចឹមកូនៗបានល្អទៀតណាស់ កូនរបស់គាត់ដើរតាមគន្លងធម៌របស់គាត់ទាំងអស់ អត់មានស្អុយផង!

ក៖ គាត់មានដែលប្រាប់គាត់ដូចជាប្រាប់ពីជីវិតរបស់គាត់ថាកាលពីក្មេងមកជីវិតរបស់គាត់អីលំបាកម៉េចអីគេខ្លះ?

ខ៖​ អ៊ឹម! លឺតែគាត់និយាយពីរនាក់ប្ដីប្រពន្ធរបស់គាត់លឺតែគាត់ថា​ចិញ្ចឹមតែកូនទម្រាំតែបានធំប៉ុនៗនេះ ពីក្មេងៗមកឪពុករបស់គាត់ម៉េចអីម៉េចទេខ្ញុំមិនសូវចាំគាត់ដែរ មិនសូវដេញដោលសួរគាត់!

ក៖ ចាស! អញ្ចឹងជីដូនជីតារបស់អ៊ុំវិញអ៊ុំចាំឈ្មោះរបស់ពួកគាត់ដែរឬអត់ទាំងខាងម្ដាយនឹងខាងឪពុករបស់អ៊ុំ?

ខ៖ ខាងម្ដាយរបស់ខ្ញុំ តា...តាគុំ ហើយយាយ រិន អ៏...យាយគា!

ក៖ ចាស!

ខ៖ ខាងឪពុករបស់ខ្ញុំ តាសុំា យាយរិន!

ក៖ ចាស! អញ្ចឹងកាលនឹងគាត់កើតនៅឯណាដែរអ៊ុំលោកយាយលោកតារបស់អ៊ុំ?

ខ៖ ទេ ខ្ញុំកើតមកឃើញតែគាត់នៅតែក្នុងភូមិនឹងឯងបណ្ដោយ!

ក៖ ចាស! ហើយអ៊ុំ...

ខ៖ ខ្ញុំកើតមកអត់ទាន់ខ្មោចយាយខ្មោចតារបស់ខ្ញុំផង ខ្ញុំកើតមកទាន់តែខ្មោចតាពីរខាងយាយខាងតាអ៏...ខាង...

ក៖ ខាងម្ដាយ!

ខ៖ ខាងប្រពន្ធរបស់អត់ឃើញៗតែគាត់ម៉ង!

ក៖ (សើច)!

ខ៖ ឃើញតារស់នៅទាំងពីរ!

ក៖ ចាស!

ខ៖ ហើយបើខាង...ខាងប្រពន្ធរបស់គាត់ខ្ញុំអត់ឃើញលឺតែម៉ែខ្ញុំនិយាយខ្មោចអឺ...ម៉ែខ្ញុំនិយាយហើយនឹងឪពុករបស់ខ្ញុំនិយាយថាយាយថ្ងៃស្លាប់តាំងតែពីង៉ែងនៅតូចៗតែប៉ុណ្នឹងឯង!

ក៖ អូ...

ខ៖ គាត់អត់មាននិយាយអីទេ!

ក៖ អញ្ចឹងអ៊ុំមានដឹងរឿងអីគេខ្លះចំពោះគាត់ដែរឬទេ?

ខ៖​ ទេ ក្នុងក្រុមគ្រួសាររបស់គាត់មិនដែលឃើញមានរឿងអី ដូចមិនមានលឺថាទាស់ទែងគ្នាបែកបាក់គ្នាអត់...អត់ដែលលឺផង!

ក៖ អូ...

ខ៖ យើងដូចថាយើងអត់ណាស់ធម្មតា​ មិន...

ក៖ ចាស! ដូចជាជីដូនជីតារបស់អ៊ុំគាត់ធ្វើអីគេដើម្បីនឹងចិញ្ចឹមជីវិតឬក៏មានរឿងអីដែរ...

ខ៖ អូ...កាលនឹងគាត់ជីដូនជីតារបស់គាត់ខាងតាខ្ញុំរកត្រី!

ក៖​ ចាសអ៊ុំ!

ខ៖ គាត់អ្នករកត្រី​ គាតដាក់លបដាក់អីទៅធ្វើស្រះ ធ្វើអីទៅ ទៅពេលដែលបានត្រីមកចិញ្ចឹមទៅ ចិញ្ចឹមចៅចិញ្ចឹមកូរបស់គាត់ទៅ!

ក៖ ចាស! ហើយសំរាប់ក្រុមគ្រួសាររបស់អ៊ុំវិញកាលនឹងអ៊ុំដូចជារស់នៅនឹងខេត្តនឹងរយះពេលយូរប៉ុន្មានដែរអ៊ុំបានអ៊ុំផ្លាស់មកនៅនឹងនេះ?

ខ៖ នៅនឹងជាប់រហូតតើអត់មានផ្លាស់ទៅឯណា!

ក៖ អ៊ុំណាស់សំរាប់អ៊ុំណាស់?

ខ៖ សំរាប់ខ្ញុំ?

ក៖​ អ៊ុំមុនដំបូងមិនស្រុត្រូវអត់ដល់ពេលហើយបានផ្លាស់មកនៅនឹងនេះ!

ខ៖ ចាស! អូ...ខ្ញុំទើបតែខ្ញុំបានប្ដីមកនៅនឹងនេះតើ មកនេះទៅមកលេងនឹងនេះទៅក៏ជាប់ធ្វើការនឹងវត្តនេះទៅ!

ក៖ ប្រហែលជាប៉ុន្មានឆ្នាំដែលហើយអ៊ុំ?

ខ៖ ប្រហែលជាម្ភៃឆ្នាំហើយ ប្រហែលជាដបឆ្នាំហើយមកនៅនឹង!

ក៖ អូ...យូរដែរហើយនឹងអ៊ុំ! ហើយសាច់ញាតិរបស់អ៊ុំមាននៅក្រៅប្រទេសដែរឬទេអ៊ុំ?

ខ៖ អត់ទេ គ្មានបងប្អូនផង(សើច) មានបងប្អូនទៅក្រៅប្រទេសឯណាអត់មានផង!

ក៖ ចាស! ការកាលអាពាហ៏ពិពាហ៏របស់អ៊ុំវិញអ៊ុំប្រុសឈ្មោះអីដែរ?

ខ៖ រ៉េន...អឺ...រ៉េន ទូចរតនា!

ក៖ ចាស! ហើលកាលនឹងអ៊ុំរៀបការនៅពេលណាដែរ?

ខ៖ ខ្ញុំអត់បានការអត់បានអីទេ!

ក៖ ស្រលាញ់គ្នាអ៊ុំហ៏?

ខ៖ ចាស! ស្រលាញ់គ្នាបណ្ដោយ!

ក៖ អូ...

ខ៖ អត់បានការអត់អីទេ!

ក៖ ចុះអត់មានហែរជំនូនអីទេហ៏អ៊ុំ?

ខ៖ អត់ទេ!

ក៖ អញ្ចឹងអ៊ុំអាចប្រាប់ខ្ញុំបានទេកាលមុនណាស់អ៊ុំជួបនឹងអ៊ុំប្រុសនឹងនៅពេលណាដែរ?

ខ៖ ខ្ញុំជួបនៅនឹងភ្នុំពេញនឹងឯងតើ!

ក៖ ជួបទៅម៉េចដែរបានជាអ៊ុំស្រលាញ់គ្នានឹង? (សើច)!

ខ៖ ជួប....អូ...ប្រវត្តិពីដើមមកជួបគ្នាមិនដែលនឹងត្រូវគ្នាផងខ្ញុំជេរត្រឡប់ត្រឡិន អត់ត្រូវជាមួយនឹងខ្ញុំទេខ្ញុំស្អប់ផង ដល់ហើយទៅគាត់អោយចាស់ទុំទៅសួរទៅ ទៅខ្ញុំប្រកែកថាមិនយកហើយគាត់រៀបទៅ ម៉ែខ្ញុំគាត់អោយទៅ!

ក៖ អ៊ឹម! តែអត់បានរៀបការទេអ៊ុំ?

ខ៖ អត់បានរៀបការទេ!

ក៖ ចាស! គាត់បានសែន...បានសែនអីដែរឬទេអ៊ុំ?

ខ៖ យើងសែនធម្មតា!

ក៖ អូ...ចាស!

ខ៖ នឹងហើយ!

ក៖ ដូចជាអឺ...អ៊ុំអត់ស្រលាញ់លោកពូទេអញ្ចឹង?

ខ៖ អត់ស្រលាញ់ទេ មនុស្ស...

ក៖ ទាល់តែរៀបការហើយបានស្រលាញ់?

ខ៖ ចាស! មនុស្សមិនដែលត្រូវគ្នា(សើច)!

ក៖ (សើច) ហើយអ៊ុំមានកូនប៉ុន្មាននាក់ដែរអ៊ុំ?

ខ៖ អ៊ឹម! កូនពីរនាក់!

ក៖ ចាស! កូនរបស់អ៊ុំស្រីប៉ុន្មានប្រុសប៉ុន្មានដែរអ៊ុំ?

ខ៖ នែ!!​ បង១៤ឆ្នាំ​ អាប្រុសក្រោយគេ៦ឆ្នាំ!

ក៖ អញ្ចឹងស្រីមួយប្រុសមួយ?

ខ៖ ចាស!

ក៖​​ គាត់ទាំងអស់គ្នាបានរៀនសូត្រតើហីអ៊ុំ? បានចូលសាលាទេ?

ខ៖ កូនរបស់ខ្ញុំបានរៀនតើមីបងរៀនថ្នាក់ទីប្រាំមួយ អឺ...ថ្នាក់ទីប្រាំហើយ!

ក៖ អ៊ឹម...ចាស! អញ្ចឹងអឺ...អ៊ុំដូចថាកាលនឹងអឺ...សំរាប់កូនរបស់អ៊ុំវិញកាលនឹងមានឈ្មោះអីគេខ្លះដែរអ៊ុំ?

ខ៖​ អាតូចក្រោយឈ្មោះ​ រាជ រ៉េន ធិរាជ មីស្រីទូចរ៉េន...មីស្រី សុំា ភានី ដាក់ត្រកូលតារបស់វា!

ក៖ ចាសអ៊ុំ! អ៊ឹម...ហើយកូនទាំងពីរនឹងអ៊ុំមានគំរោងអីទេសំរាប់ទៅថ្ងៃអនាគត់របស់ពួកគាត់ហើយនឹងអ៊ុំណាស់?

ខ៖ ហើយអូនអើយមិនដឹងទៅមានគំរោងអីអោយកូនបានមើលទៅបើយើងអត់យ៉ាងនេះ មិនដឹងថានឹងសង្ឃឹមអីអោយកូនមិនដឹងបានធ្វើគំរោងអី ប្រសិនជាកូនរៀនបានដល់ត្រឹមថ្នាក់ទីប្រាំពីរប្រាំបីបានលុយអោយកូនរៀនតទៅទៀតអូន មានលុយអីបើអត់!

ក៖ ចុះឥលូវនឹងអ៊ុំអត់មានគំរោងអីសំរាប់គ្រួសារទេហ៏?

ខ៖ អត់ទេ អត់មានទេមានគំរោងអីបើមានគំរោងទៅអោយកូនរៀនទៅមានលុយមានកាក់ទៅចេះតែផ្តត់ផ្គង់អោយកូនរៀនបន្ដទៅទៀតទៅណាស់អូន!

ក៖​ ចាស!

ខ៖ បើយើងអត់!

ក៖ ហើយអ៊ុំឥលូវសួរពីផ្ទះរបស់អ៊ុំកាលពីសម័យមុននឹងអ៊ុំនៅក្មេងៗនឹងផ្ទះរបស់អ៊ុំមានលក្ខណបែបណាដែរ?

ខ៖ អូយ....អូនអើយកាលនោះជញ្ចាំងឯលិចធ្លុះទៅដល់ជញ្ចាំងឯកើត ជញ្ចាំងឯកើតធ្លុះទៅដល់ជញ្ចាំងឯលិច!

ក៖​ អូ...

ខ៖ ទៅមានស្អីអត់នឹង!

ក៖ ស្លឹកឈើហ៏អ៊ុំ?

ខ៖ នឹងហើយស្លឹក!

ក៖ ចាស! អញ្ចឹងការកសាងផ្ទះមួយនឹងឪពុកម្ដាយរបស់អ៊ុំជាអ្នកធ្វើឬក៏ជួលគេ?

ខ៖ ឪពុកម្ដាយរបស់ខ្ញុំជាអ្នកធ្វើអោយ!

ក៖ ចាស! កាលនឹងអ៊ុំទាន់គាត់ធ្វើផ្ទះនឹងដែរឬទេ?

ខ៖ ទាន់! គាត់ផ្ទះនឹងបាក់អីគាត់រើផ្ទះនឹងទៅគាតរើធ្វើសារថ្មីទៅ!

ក៖ ហើយឈើនឹងអីគាត់មានទិញគេ​​ឯណាហីអ៊ុំគាត់រើសយកមក...

ខ៖ ទិញគេឈើទិញគេខ្លះ កាប់ខ្លួ​នឯងនឹងខ្លះទៅយើងអត់លុយ!

ក៖ អូ...

ខ៖ ទិញអានូន ក្នៀបអាណាក្នៀបៗអីនឹងទិញគេមកបួនដបក្នៀបមកណាស់!

ក៖ ចាស!

ខ៖ យកមកដាក់ទៅ អានូនៗនឹងយើងកាប់កូនត្បែងដាក់ទៅ!

ក៖ ចាសអ៊ុំ! អ៊ុំអញ្ចឹងក្រុមគ្រួសាររបស់អ៊ុំមានអ្នកណាគេដែរគាត់ចេះធ្វើផ្ទះចេះធ្វើរវ៉ៃអឺ...ដូចជាវេញត្បាញវល្លិមានជំនាញខាងធ្វើស្ករត្នោតអីណាស់អ៊ុំមានដែរទេ?

ខ៖ ឪពុករបស់ខ្ញុំជាអ្នកធ្វើស្ករត្នោត!

ក៖ អ៊ឹម!

ខ៖ តែសព្វថ្ងៃគាត់ចាស់គាត់ឈប់ឡើងហើយ ពីដើមគាត់ឡើងត្នោតទៅចិញ្ចឹមកូន!

ក៖ ចាស!

ខ៖ គាត់ឡើងត្នោតនឹងឯងយកស្ករត្នោតនឹង​ឯងលក់យកលុយចិញ្ចឹមកូនៗអោយកូនរៀន!

ក៖ អ៊ឹម! អញ្ចឹងក្រុមគ្រួសាររបស់អ៊ុំកាលមុនគាត់ជាកសិករអ្នកស្រែចំការឬក៏ម៉េច?

ខ៖ ចាសជាកសិករធ្វើស្រែចំការពីដើម!

ក៖ ចាស! ហើយអ៊ុំបានធ្វើស្រែចំការទេ?

ខ៖ ធ្វើ!

ក៖ ធ្វើហើយដល់ពេលហើយផុតតែពីធ្វើស្រែចំការអ៊ុំមានមុខរបរអីផ្សេងទៀតដើម្បីនឹងចិញ្ចឹមជីវិតដែរឬទេ?

ខ៖ ផុតតែពីធ្វើស្រែទៅមុខរបររកត្រី កាប់ដាក់មងដាក់អីទៅ​ដាក់បំរះទៅយកត្រីទៅ!

ក៖ ហើយអឺ...ដូចជាកាលនឹងជីវិតរបស់អ៊ុំកាលនឹងផ្លាស់ប្ដូរអីគេខ្លះដែរពីក្មេងរហូតមកដល់ឥលូវនឹង?

ខ៖ ចាស!​ ផ្លាស់ប្ដូរយើងឈប់រកឈប់អី ខ្ញុំឈប់រកត្រីត្រឹមខ្ញុំមកនៅនឹងភ្នុំពេញនឹងតើ!

ក៖ ចាស! ហើយអ៊ុំគិតថាអឺ...ម្ហូបអីគេដែលតាំងពីអ៊ុំនៅក្មេងរហូតមកដល់ឥលូវនឹងអ៊ុំនៅតែចូលចិត្តណាស់? ចង់ពិសារចង់អីអញ្ចឹងណាស់?

ខ៖ ម្ហូបខ្មែរ ខ្ញុំសុទ្ធតែចូលចិត្តហើយ ចូលចិត្តខ្លាំងជាងគេសម្លរប្រហើរចូលចិត្ត!

ក៖ ចូលចិត្តសម្លរប្រហើរហ៏អ៊ុំ?

ខ៖ ចាស!

ក៖ ប្រហើរសាច់ត្រីអ៊ុំនេះ?

ខ៖ ចាសសម្លរប្រហើរសាច់ត្រីនឹង!

ក៖ អ៊ឹម!​ ហើយសំរាប់ដូចថាល្បែងលេងអីណាស់កាលពីនៅកុមារភាពអ៊ុំចូលចិត្តលេងល្បែងអីគេដែរ?

ខ៖ លេងកៅស៊ូ​ លេងលោតតែកៅស៊ូ!

ក៖ ចាស! ហើយសំរាប់បទចំរៀងវិញអ៊ុំចូលចិត្តស្ដាប់ដែរឬទេអ៊ុំ?

ខ៖ អ៊ឹម...ស្ដាប់យើងមនុស្សមិនចេះអក្សរមិនដឹងស្ដាប់បទចំរៀនមានន័យអីទេ(សើច)!

ក៖ (សើច) អត់ដែលស្ដាប់ផងអ៊ុំអញ្ចឹងហ៏?

ខ៖ អត់ដែល មិនដឹងថាស្ដាប់បទចំរៀងមានន័យបើអត់ចេះអក្សរផងនឹង!

ក៖ ចាស! ហើយអញ្ចឹងអ៊ុំតើអ្នកណាគេនៅក្នុងក្រុមគ្រួសាររបស់អ៊ុំគាត់ចេះលេងឧបករណ៏ភ្លេងដែរឬទេអ៊ុំ?

ខ៖ អត់!

ក៖ អត់មានទេ?

ខ៖ អត់មានអ្នកណាចេះផង មានតែអ្នករកបណ្ដោយ(សើច)!

ក៖ (សើច)!

ខ៖ អ្នកធ្វើការអោយគេ មានប្អូនប្រុសមួយចេះជាងសំណង់!

ក៖ ចាស!

ខ៖ ចេះធ្វើជាងសំណង់!

ក៖ នឹងហើយអ៊ុំហើយអ៊ុំសព្វថ្ងៃជឿរព្រះពុទ្ធសាសនាកាន់ព្រះពុទ្ធសាសនាជាពុទ្ធិបរិស័ទ្ធហើយន៏អ៊ុំហ៏?

ខ៖ ចាស!

ក៖ កាន់រយះពេលយូរហើយឬនៅសាសនាព្រះពុទ្ធនឹងអ៊ុំ?

ខ៖ យូរហើយ តាំងពីខ្ញុំនៅក្មេង​​ឯណោះ!

ក៖ អ៊ឹម! ហើយដូចជាពេលនឹងដែលអ៊ុំបានកាន់សាសនាព្រះពុទ្ធនឹងដូចថាពីជីដូនជីតាមកត្រូវអត់?

ខ៖ ចាសពី...

ក៖ ចាស! នឹងហើយ តើនៅពេលដែលអ៊ុំចូលកាន់សាសនាព្រះពុទ្ធនឹងតើអ៊ុំមានដែលគិតតើសាសនាព្រះពុទ្ធនឹងមានជះឥទ្ធិពលអីគេខ្លះមកលើជីវិតរបស់អ៊ុំមានដែរឬទេ?

ខ៖ មានយើងជម្រុះចោលអត់កើត វាមានន័យដល់យើងមានន័យថាព្រះពុទ្ធសាសនានឹងវាមានន័យថាយើងតាំងតែពីម៉ែឪជីដូនជីតាមកយើងកាន់តែសាសនាព្រះពុទ្ធសាសនានឹងរហូតមកណាស់!

ក៖ អញ្ចឹងហ៏?

ខ៖ ដល់ហើយយើងកាន់ជឿរតាមគាត់ទៅ!

ក៖ អ៊ឹម...ចាសអ៊ុំ! ហើយអញ្ចឹងក្រុមគ្រួសាររបស់អ៊ុំជឿរលើព្រះពុទ្ធសាសនាទាំងអស់គ្នាអ៊ុំន៏?

ខ៖ ចាស!

ក៖ អ៊ឹម...អ៊ុំហើយអញ្ចឹងជីវិតរបស់អ៊ុំជួបជាមួយនឹងបញ្ហាអីគេខ្លះអ៊ុំអាចប្រាប់ខ្ញុំបានទេ?

ខ៖ អើយជីវិតរបស់ខ្ញុំត្រឹម...ត្រឹមកូនស្រីមីបងខ្ញុំជួបនឹងបញ្ហាមែនទែនកាលនោះ កូនឈឺផងខ្ញុំអត់នឹងផង​ហើយខ្ញុំអួសកង់ទៅលក់អន្សមដួលកណ្ដាលវាលស្រែក៏ខ្ញុំឃើញដែរ ខ្ញុំអត់មែនទែនកូនស្រីបងអត់ខ្ញុំរកតែលុយទិញថ្នាំគ្រាប់អោយកូនលេបក៏គ្មាន រកតែអង្ករដាំបាយហូបនឹងក៏គ្មានដែរ!

ក៖ អើយអ៊ុំអើយ!

ខ៖ ខ្ញុំវេទនាណាស់ខ្ញុំអត់នោះ គ្មានអ្នកណាអត់ដល់ខ្ញុំទេ!

ក៖ កាលនឹងដោយសារអីដែរអ៊ុំ អ៊ុំប្រុសគាត់...

ខ៖ កាលនោះគេ...

ក៖​ អ៊ុំប្រុសគាត់ធ្វើអីដែរអ៊ុំ?

ខ៖ គេអត់គិតគូរដល់យើងផងគេគិតតែសប្បាយ គេ...កាលនោះគេរកបានគេគិតតែសប្បាយគេអត់មានគិតថាប្រពន្ធកូនផង!

ក៖ អ៊ឹម!

ខ៖ គេអត់គិតផង មានគិតឯណា!

ក៖ តែសព្វគាត់គិតគូរតើហីអ៊ុំហី?

ខ៖ សព្វថ្ងៃក៏គេមិនគិតគូរយើងបានប៉ុន្មានហូបប៉ុណ្នឹងទៅ!

ក៖ តែគាត់នៅជាមួយនឹងអ៊ុំរាល់ថ្ងៃនឹង?

ខ៖ គេនៅ...តែពេលដែលគេបានលុយបានកាក់មកគេអត់អោយយើងទេ!

ក៖ គាត់ប្រកបរបររកស៊ីអីដែរអ៊ុំ?

ខ៖ គាត់ដើរដាក់ម៉ូតូដាក់អី!

ក៖ ដាក់ម៉ូតូ? ខាងរត់ម៉ូតូឌុបហ៏អ៊ុំ?

ខ៖ ដាក់គេហៅភុយទៅៗលីភុយលីអីទៅៗដើរដាក់ភ្លើងគេណាស់!

ក៖ អូ...!

ខ៖ ដាក់គេទៅតែគាត់រកលុយបានអត់អោយខ្ញុំផងនឹង!

ក៖ ចាស! អញ្ចឹងអ៊ុំ...អញ្ចឹងពិបាកមែនទែននៅពេលដែលអត់មានលុយមានអីសំរាប់ចិញ្ចឹមគ្រួសារ?

ខ៖ ពិបាកណាស់អូនសព្វថ្ងៃបើសិនជាកូនឈឺវិញបងម្នាក់រកខ្វែងជើង ពិបាកណាស់ខ្ញុំបាក់ជើងណាស់បាក់ក៏បាក់ទៅគេអត់មើលយើងផង!

ក៖ អូ...អ៊ុំហើយកើតពីគេកាលនឹងបានបាក់ជើង?

ខ៖ ខ្ញុំរទះកិន កាលពីខ្ញុំធ្វើការដាក់ការ៉ូទៅលើកការ៉ូដាក់ឡានអោយគេខ្ញុំទៅរុញរទះការ៉ូជួយលើកគាត់ណាស់!

ក៖ អ៊ឹម!

ខ៖ ខ្ញុំទៅជួយលើកគាត់ទៅខ្ញុំបានលុយបានកាក់ទៅចិញ្ចិមកូន បើគេមិនអោយយើងៗទៅជួយគេទៅគ្រាន់បានខ្លះ ដល់ហើយខ្ញុំរុញរទះការ៉ូនឹងទៅរទះការ៉ូនឹងបាក់សង្កត់លើជើងនឹងទៅបាក់ជើងបានលោក...លោកអោយប៉ុន្មានប្រហែលជាពីរម៉ឺនលោកជួយ!

ក៖ ចាស!

ខ៖ ហើយសព្វថ្ងៃនេះដេកមិនដកចេញទេមីអូនមិនទាន់មានលុយ!

ក៖ នៅជាប់នឹងៗ?

ខ៖ ចាស មិនទាន់មានលុយដកដែកនឹងចេញទេ!

ក៖ ពេទ្យគេថាប៉ុន្មានឆ្នាំ​បានអោយដក?

ខ៖ ពេទ្យគេថាមួយឆ្នាំ ហើយពិនិត្យក៏មិនដែលបានទៅពិនិត្យដែលអត់មានលុយទៅពិនិត្យជើងទេ!

ក៖ អូយ...

ខ៖ តាំងតែពីចេញពីពេទ្យមកមិនដែលលុយទៅពេទ្យពិនិត្យទេ!

ក៖​ អូ...

ខ៖ តាំងពីនឹងមិនដែលទៅទេ!

ក៖ តាំងពីនឹងមកប៉ុន្មានឆ្នាំហើយអ៊ុំ?

ខ៖ ទើបតែបានប្រាំពីរខែទេ!

ក៖ អូ...នៅទេមួយឆ្នាំនៅ...នៅប៉ុន្មានខែទៀតបីបួនប្រាំខែទៀត!

ខ៖ ពេទ្យគេណាត់អោយទៅជួប បើយើងអត់មានលុយទៅឯណាយើងម៉េចហ៊ានទៅជួបគេមានលុយឯណាទៅពិនិត្យពេទ្យ!

ក៖ ចាស!

ខ៖ អត់ដែលមានផង ហើយខ្ញុំធ្វើការនៅនឹងវត្តនេះបានតែមួយហូបៗទេគ្មានបានអីទេ!

ក៖ ចាស! អ៊ឹម...អញ្ចឹងអឺ...តើដូចជាការលំបាករបស់អ៊ុំមានតែប៉ុណ្នឹងទេអ៊ុំន៏?

ខ៖​ ចាស!

ក៖ ដូចជាក្រុមគ្រួសារជីវភាពហើយកាលពីជំនាន់អាពតវិញកាលនឹងអ៊ុំគេជំលៀងអ៊ុំទៅណាអ៊ុំដឹងដែរឬទេអ៊ុំ?

ខ៖ កាលពីជំនាន់អាពតវា...ខ្ញុំមិនសូវទាន់ទេខ្ញុំនៅក្មេងដែរខ្ញុំដឹងតែ...លឺតែថាគេជំលៀសមកនៅកំពង់ធំៗនៅខេត្តនឹង តែគ្មានទេដូចជាមិនបានជំលៀសទៅណាទេមិនបាននេះទេ ខ្ញុំចាំមិនសូវច្បាស់ដែរខ្ញុំនៅតូចពេកដែរនោះ!

ក៖​ អ៊ឹម!

ខ៖ បើដូចអ៊ីទៅគាត់រៀងធំត្រើសៗទៅគេចាំ គាត់...

ក៖ ចាស! អញ្ចឹងអឺ...កាលនឹងអ៊ុំអត់មានដូចថាចាំអីគេខ្លះនៅក្នុងជំនាន់អាពតនឹងទេអត់ទាំងអស់ម៉ង?

ខ៖ អត់ចាំ!

ក៖ អត់ចាំម៉ងដូចជាអ៊ុំធ្លាប់ឃើញគេយកមនុស្សទៅសម្លាប់ចោល ហើយគេប្រើអ៊ុំអោយធ្វើអីគេខ្លះអ៊ុំចាំទេ?

ខ៖ ទេកាលនឹងទាន់គេគ្រាន់តែប្រើយើងអោយទៅរើសអាចម៌យូនចូលហើយគេនៅតែប្រើយើងអោយទៅរើសអាចម៌គោតែប៉ុណ្នឹង!

ក៖ ចាស!

ខ៖ រើសអាចម៌គ្មានបានរើសអីនឹងគេផងដើរតែលេង(សើច)!

ក៖ នឹងហើយ! ចុះអ៊ុំអញ្ចឹងចាំតែប៉ុណ្នឹងទេន៏អ៊ុំន៏កាលនឹង?

ខ៖ ចាស!

ក៖ ចាសអញ្ចឹងហើយអ៊ុំបទពិសោធន៏ល្អៗដែលមាននៅក្នុងជីវិតរបស់អ៊ុំវិញខុសពីបទពិសោធន៏ដែលអត់ល្អសំរាប់អ៊ុំហើយនៅក្នុងបន្ទាប់មកទៀតគឺបទពិសោធន៏ល្អៗដែលមាននៅក្នុងជីវិតរបស់អ៊ុំដែលអ៊ុំធ្លាប់ឆ្លងកាត់ធ្វើអោយអ៊ុំសប្បាយចិត្តណាស់មានដែរឬទេរឿងអីផ្សេងៗ?

ខ៖ មានតើអូន មានតែរាល់ថ្ងៃនឹងសប្បាយចិត្តមានកូនមានប្អូនមានបងមានប្អូនសប្បាយចិត្តនឹងគេទៅមានបងប្អូនលេងនឹងផ្ទះទៅ ក្រុមគ្រួសារនៅផ្ទះមកលេងទៅមកជុំគ្នាលេងអ្នកស្គាល់គ្នាអីនឹងមកលេងមកនឹងហើយ ហើយថ្ងៃណាយើងកើតទុក្ខកើតទុក្ខទៅ!

ក៖ អូ...ចាសអ៊ុំ!

ខ៖ តែអោយវ៉ៃប្រតូកប្រតាកគ្នាមិនដែលទេ អញ្ចឹងបានអ៊ឹម...វ៉ៃគ្នាៗអីនឹងមិនដែលទេ!

ក៖ អ៊ឹម!

ខ៖ មានអត់មានក៏ធម្មតាអូន!

ក៖ ចាស!

ខ៖ អត់មានថាអ៊ឹម...ហែងអាញ់អីអត់មានទេ!

ក៖​​ រឿងដែលធ្វើអ៊ុំពិបាកចិត្តនឹងមានអីគេខ្លះរឿងដែលធ្វើអោយអ៊ុំសប្បាយចិត្តានឹងមានអីគេខ្លះមិញអ៊ុំប្រាប់តែរឿងពិបាកចិត្តទេតែរឿងសប្បាយចិត្តណាស់អ៊ុំដូចអឺ...

ខ៖ សប្បាយចិត្តនឹកឃើញកូនរៀនដូចថាកូនរៀនបានប្រលងមុខវិជ្ជាប្រលងអីទៅណាស់!

ក៖ ចាស!

ខ៖ ឡើងថ្នាក់ឡើងអីនឹងប្រលងទៅឃើញកូនប្រលងអញ្ចឹងទៅសប្បាយចិត្តណាស់អរនឹងកូនសប្បាយនឹងឃើញថាកូនរៀនបាន!

ក៖ ចាសអ៊ុំ!

ខ៖ អូ...ហើយពីម្សិលម៉្ងៃគេតេមកថាគេរៀនជាប់លេខពីរអញ្ចឹងទៅអរនឹងកូន!

ក៖ អ៊ឹម...ល្អមែនទែន!

ខ៖ ចាស!

ក៖ បានកូនរៀនពូកែអ៊ុំ!

ខ៖ បានជាប់លេខពីរហើយទារផ្សំលុយទិញកង់ជិះអត់មានទេខ្ញុំ ខ្ញុំអត់មានលុយទិញកង់អោយកូនជិះទេ!

ក៖​​ រៀននៅនឹងសាលានឹងតើហីអ៊ុំ?

ខ៖ អត់ទេកូនខ្ញុំនៅរៀននៅនឹងស្រុកតើ!

ក៖ អូ...

ខ៖ នៅរៀននៅ​ឯស្រុក! វាឡើងទៅដល់់ពេលដែលវាឡើងថ្នាក់ទៅវារៀនសាលាឆ្ងាយណាស់!

ក៖ អូ...ចាស!

ខ៖ អ៊ឹម...រៀនហើយអត់មានលុយទិញអង្ករអោយកូនស៊ីពិបាកចិត្តត្រង់ថាយើងគ្មានលុយអោយកូនរៀនប្រលងជាប់អញ្ចឹងអរនឹងកូន ពិបាកណាស់!

ក៖ ចាស!

ខ៖ ថ្ងៃមុនតេសុំលុយម៉ែខ្ញុំសុំលុយទិញអង្ករ អូ...ម៉ែអត់ទាន់មានទេកូនអើយ!

ក៖ អ៊ឹម!

ខ៖ ចាំថ្ងៃណាមានម៉ែផ្ញើរទៅ អោយខ្ចីអង្ករប្អូន...អោយខ្ចីអង្ករមីងនឹងហូបសិនទៅ!

ក៖ នឹងហើយអ៊ុំ! អឺ...ហើយអញ្ចឹងអ៊ុំទាកទងជាមួយនឹងបទពិសោធន៏ដែលអត់ល្អដែលអ៊ុំធ្លាប់ជួបអីអញ្ចឹងណាស់ពេលដែលអ៊ុំនឹកឃើញវាអីមកអញ្ចឹងមកអ៊ុំធ្វើយ៉ាងម៉េចដែរដើម្បីនឹងបំបាត់ទុក្ខរបស់អ៊ុំណាស់?

ខ៖ បំបាត់ទុក្ខទៅដូចថាយើងវានឹកឃើញថាប្រវត្តិរបស់យើងពិបាកពីដើមនឹកឃើញមកវាក្ដៅកក្រហាយនៅក្នុងចិត្តតែយើងខាំធ្មេញសង្កត់!

ក៖ អ៊ឹម...

ខ៖ ខ្ចិល...ខ្ចិលលឺមាត់យើងទុកនៅពោះខ្ចិលលឺមាត់យើងទោះបីតែនិយាយទៅក៏គ្មានអ្នកណាជួយយើងដែរ!

ក៖ អ៊ឹម...

ខ៖ មិនមានអ្នកណាគេជួយយើង!

ក៖ តើអ៊ុំធ្វើអីគេខ្លះដែរដើម្បីនឹងបំបាត់ទុកអ៊ុំ?

ខ៖ ធ្វើអីគ្រាន់បានបំបាត់ទុកយើងដើរទៅ!

ក៖ ចាស!

ខ៖ ដើរទៅចេញអោយផុតមួយសន្ទុះទៅយើងចូល...ចូលមកវិញមក!

ក៖ បាត់ទុកទៅអ៊ុំ?

ខ៖ ចាស!

ក៖ ចេញទៅដើរលេងដើរអី!

ខ៖ អ៊ឹម...

ក៖​ ហើយចំពោះអញ្ចឹងអឺ...អ៊ុំមានពាក្យអីដើម្បីនឹងអឺ...ផ្ដាំផ្ញើរទៅដល់កូនចៅជំនាន់ក្រោយទៀត?

ខ៖ អូ...ផ្ដាំផ្ញើរទៅដល់កូនចៅស្រករក្រោយកុំអោយធ្វើដូចខ្ញុំវេទនាណាស់ អោយរៀនអោយចេះអោយឆ្លាតហើយរកស៊ីអោយមានបានកុំធ្វើអញ្ចុះឯងទៀតបានប្ដីអោយមានល្អៗកុំអោយបានប្ដីដូចខ្ញុំវេទនាណាស់!

ក៖ អ៊ឹម...

ខ៖ តែប៉ុណ្នឹងឯង!

ក៖ ចាសអ៊ុំអរគុណច្រើនអ៊ុំសំរាប់ការសំភាសន៏នៅក្នុងថ្ងៃនេះអញ្ចឹងខ្ញុំសូមជូនពរអ៊ុំនឹងក្រុមគ្រួសារមានសុភមង្គលហើយនឹងរកទទូលទានមានបានអីទាំងអស់គ្នាដែរណាស់អ៊ុំ!

ខ៖ ចាស!